เด็กและเยาวชน จ.ประจวบฯ ตื่นตาตื่นใจกับการแสดงโดดร่มเหินเวหาที่กองบิน 5 และชมสัตว์น้ำนานาชนิดที่เมืองโลกใต้น้ำ อุทยานวิทยาศาสตร์พระจอมเกล้า ณ หว้ากอ
เด็กและเยาวชนจังหวัดประจวบคีรีขันธ์ ตื่นตาตื่นใจกับการแสดงโดดร่มเหินเวหาที่กองบิน 5 และชมสัตว์น้ำนานาชนิดที่เมืองโลกใต้น้ำ อุทยานวิทยาศาสตร์พระจอมเกล้า ณ หว้ากอ            วันนี้ (11 ม.ค. 63) บรรยากาศการจัดงานวันเด็กแห่งชาติที่จังหวัดประจวบคีรีขันธ์ เป็นไปอย่างคึกคักโดยที่กองบิน 5 อำเภอเมือง มีการจัดกิจกรรมส่งมอบความสุขให้กับเด็กและเยาวชนที่บริเวณโรงเก็บฝูงบิน 501 ซึ่งเด็กๆ ต่างตื่นตาตื่นใจกับการแสดงป้องกันฐานบิน การแสดงกระโดดร่มเหินเวหา การสาธิตการโจมตีทางอากาศ การแสดงของสุนัขทหาร และที่เป็นไฮไลต์คือการบินของเครื่องบินกริพเพ่นเครื่องบินรบสมรรถนะสูงของกองทัพอากาศ นอกจากนี้ยังมีการจัดแสดงเครื่องบินแบบต่างๆ และอาวุธยุทโธปกรณ์ของกองทัพอากาศให้เด็กๆ ได้ชมและถ่ายรูปเป็นที่ระลึก ขณะเดียวกันที่อุทยานวิทยาศาสตร์พระจอมเกล้า ณ หว้ากอ มีการเปิดให้เข้าชมพิพิธภัณฑ์สัตว์น้ำฟรี โดยผู้ปกครองต่างพาบุตรหลานไปชมความสวยงามของสัตว์น้ำนานาชนิดที่เมืองโลกใต้น้ำ พร้อมมีการจัดฐานการเรียนรู้จุดประกายความคิดด้านวิทยาศาสตร์และเทคโนโลยีซึ่งมีเด็กและเยาวชนจากสถานศึกษาต่างๆ ให้ความสนใจจำนวนมาก